Журналист IэщIагъэм зыщагъэгъуазэ
Хабзэ хъуауэ, «Адыгэ псалъэ» газетым илъэс къэс щолажьэ КъБКъУ-м ФилологиемкIэ, СМИ-мкIэ и институтым адыгэбзэмрэ литературэмкIэ и къудамэм и студент гуп. Редакцэм практикэ къэкIуа гупым журналист IэщIагъэм хэлъ щхьэхуэныгъэхэм зыщагъэгъуазэ.
Мыгъэрей гъэмахуэ практикэм газетым къытхуэкIуащ институтым и специалитетым, бакалавриатым, магистратурэм я студент 40-м щIигъу. Студентхэр тхэным зэрыдихьэхым къыхэкIыу, журналистикэм и щэхухэм ди деж щыгъуазэ зыщыхуащI, цIыхухэм яхуозэ, зэIущIэхэм макIуэри я тхыгъэхэр редакцэм кърахьэлIэж.
Я къалэмым и зэфIэкIхэр ягъэунэхун и пэкIэ, студентхэм яхуэзащ «Адыгэ псалъэм» и редактор нэхъыщхьэ ХьэфIыцIэ Мухьэмэдрэ абы и къуэдзэхэмрэ. Абы-хэм ныбжьыщIэхэм псалъэмакъ щхьэпэ драгъэкIуэкIащ. Апхуэдэу ахэр кIэлъыплъащ газетыр зэращI щIыкIэм, корректорхэм я Iуэху зехьэкIэм, редакцэм лэжьыгъэр зэрыщызэтегъэувам. Нобэ ди газетым и 3-4-нэ напэкIуэцIхэм тыдодзэ практикантхэм я тхыгъэхэм щыщхэр.
Мы къыдэкIыгъуэм зи тхыгъэ темыхуа ныбжьыщIэхэм я лэжьыгъэхэр газетым дяпэкIи тетынущ «Адыгэ псалъэм» и гъэсэнхэр» рубрикэм щIэту.
ЖЫЛАСЭ Маритэ, «Адыгэ псалъэ» газетым
егъэджэныгъэмрэ щIэныгъэмкIэ и къудамэм и унафэщI.
